୨ ସପ୍ତାହରେ ୨ ହତ୍ୟାକାଣ୍ଡ ଘଟଣାଃ ପୋଲିସ ପାଉନି ଅପରାଧୀଙ୍କ ସୁରାକ\nବୀରମହାରାଜପୁର, ୧୮।୧୨ (ଡି.ଏନ.ଏ.)- ସୁବର୍ଣ୍ଣପୁର ଜିଲା ବୀରମହାରାଜପୁର ଥାନା ଅଞ୍ଚଳରେ\n୨ ସପ୍ତାହରେ ୨ ହତ୍ୟାକାଣ୍ଡ ଘଟଣାଃ ପୋଲିସ ପାଉନି ଅପରାଧୀଙ୍କ ସୁରାକ\t December 18th, 00:00 AM December 18th, 00:00 AM\nବୀରମହାରାଜପୁର, ୧୮।୧୨ (ଡି.ଏନ.ଏ.)- ସୁବର୍ଣ୍ଣପୁର ଜିଲା ବୀରମହାରାଜପୁର ଥାନା ଅଞ୍ଚଳରେ ଗତ ନଭେମ୍ବର ଶେଷାର୍ଦ୍ଧରେ ସଂଘଟିତ ଦୁଇଟି ହତ୍ୟାକାଣ୍ଡ ସାରା ଅଞ୍ଚଳକୁ ଚକିତ କରିଥିବା ବେଳେ ଅଦ୍ୟାବଧି ପୋଲିସ ଗୋଟିଏବି ଘଟଣାର ପର୍ଦ୍ଦାଫାଶ କରି ପାରୁନାହିଁ । ଏହାକୁ ନେଇ ସାଧାରଣରେ ଚର୍ଚ୍ଚା ଯୋର ଧରିଛି। ଅନ୍ୟପକ୍ଷରେ ଏହାକୁ ନେଇ ପୋଲିସର ପାରିବାପଣିଆ ଉପରେ ପ୍ରଶ୍ନବାଚୀ ସୃଷ୍ଟି କରିଛି। ସୂଚନାଯୋଗ୍ୟ ଯେ, ଗତ ନଭେମ୍ବର ୧୫ ତାରିଖରେ ଘଟିଥିଲା ପ୍ରଥମ ଘଟଣା। ବୀରମହାରାଜପୁର ବସ୍ତିର ଚମ୍ପାପୁରସ୍ଥିତ ଜଣେ ସ୍ବାମୀ ପରିତ୍ୟକ୍ତ ମହିଳାଙ୍କ ବାସଗୃହ ବାରଣ୍ଡାରେ ରାମକୃଷ୍ଣ ଶତପଥୀ (୩୬) ନାମକ ଯୁବକଙ୍କ ମୃତଦେହ ଉଦ୍ଧାର କରାଯାଇଥିଲା । ରାମକୃଷ୍ଣ ଉଲୁଣ୍ଡା ବ୍ଲକ କଳାପଥର ପଞ୍ଚାୟତ ଅନ୍ତର୍ଗତ ଜମ୍ଭାଲିପାଲି ଗ୍ରାମର ବାସିନ୍ଦା ହୋଇଥିବା ବେଳେ ସେ ତାଙ୍କର ୨ ଛୁଆ ଓ ସ୍ତ୍ରୀଙ୍କ ସହ ସୋନପୁର ସହରରେ ରହି ଛୋଟ ଦୋକାନ କରିଥିଲେ । ପୂର୍ବ ସନ୍ଧ୍ୟାରେ ସେ ୨ ଜଣ ସାଥିଙ୍କ ସହ ଏକ ବାଇକ ଯୋଗେ ଆସି ବୀରମହାରାଜପୁର ନନ୍ଦିଘୋଷ ଛକରେ ଓହ୍ଲାଇଥିଲେ। ପୋଲିସର ପ୍ରାଥମିକ ତଦନ୍ତ ଅନୁସାରେ ସେ ବଜାରରୁ ମାଂସ କିଣି ଚମ୍ପିପୁର ଯାଇଥିବା ସ୍ଥାନୀୟ ବାସିନ୍ଦାଙ୍କଠାରୁ ଜଣାଯାଇଛି। ଯେଉଁ ଘର ବାରଣ୍ଡାରୁ ରାମକୃଷ୍ଣ ମରିପଡିଥିବା ଦେଖିବାକୁ ମିଳିଥିଲା ତାହା ବସନ୍ତ ମଞ୍ଜରୀ ମିଶ୍ରଙ୍କ ଭଡାଘର । ସେ ତେନ୍ତୁଲିମହଦା ଗ୍ରାମର ଅଙ୍ଗନୱାଡି କର୍ମୀ ହୋଇ ସୁଦ୍ଧା ଏଠାରେ ଘରଭଡା ନେଇ ରହିଥିବା ଜଣାପଡିଛି । ତେବେ କେଉଁ ପରିସ୍ଥିତିରେ ଏହି ଘରେ ରାମକୃଷ୍ଣର ମୃତଦେହ ମିଳିଲା ତାହା ସମସ୍ତଙ୍କୁ ବିସ୍ମିତ କରିଛି ଏବଂ ସମ୍ପୂର୍ଣ୍ଣ ଘଟଣାକ୍ରମ ରହସ୍ୟଜନକ ମନେ ହେଉଛି । ଏହାଏକ ସୁପରିକଳ୍ପିତ ହତ୍ୟାକାଣ୍ଡ ବୋଲି ମୃତକଙ୍କ ବଡଭାଇ ଶିବଶଙ୍କର ଶତପଥୀ ବୀରମହାରାଜପୁର ଥାନାରେ ଲିଖିତ ରିପୋର୍ଟ ଦାଏର କରିଥିଲେ ହେଁ, ଘଟଣାଟି ଏକ ଅପମୃତ୍ୟୁ ମାମଲା (ନଂ.୩/୧୭) ଭାବେ ପୋଲିସ ପଞ୍ଜୀକୃତ କରି ତଦନ୍ତ ଚଳାଇଛି । ଦୀର୍ଘ ଏକ ମାସ ବିତିଯାଇଥିଲେ ସୁଦ୍ଧା ଘଟଣାର ରହସ୍ୟ ଉନ୍ମୋଚନ କରିବାରେ ପୋଲିସ ବିଫଳ ହୋଇଛି । ଇତି ମଧ୍ୟରେ ଶବ ବ୍ୟବଚ୍ଛେଦ ରିପୋର୍ଟ ପୋଲିସର ହସ୍ତଗତ ହେବା ସହ ହିସରାକୁ ପରବର୍ତ୍ତି ପରୀକ୍ଷଣ ସକାଶେ ସଂରକ୍ଷିତ ରଖାଯାଇଥିବା କୁହାଯାଉଛି । ପୋଲିସ ତଦନ୍ତରେ ଶିଥିଳତା ଓ ନିରୁପେକ୍ଷଣ ଉପରେ ଅସନ୍ତୋଷ ବ୍ୟକ୍ତକରି ମୃତକ ରାମକୃଷ୍ଣଙ୍କ ପରିବାର ପକ୍ଷରୁ ଅନଶନ ପାଇଁ ଧମକ ଦିଆଯାଇଥିବା ଜଣାପଡ଼ିଛି । ଏ ସମ୍ପର୍କରେ ରାମକୃଷ୍ଣଙ୍କ ବଡଭାଇ ଶିବଶଙ୍କର ଶତପଥୀ କହିଛନ୍ତି ଯେ, ଆସନ୍ତା ୧୯ ତାରିଖରେ ସେମାନେ ପୋଲିସ କାର୍ଯ୍ୟାନୁଷ୍ଠାନର ପ୍ରତିବାଦ ସ୍ବରୂପ ସୋନପୁର ଆରକ୍ଷୀ ଅଧୀକ୍ଷକଙ୍କ କାର୍ଯ୍ୟାଳୟ ସମ୍ମୁଖରେ ଧାରଣା ଦେବେ । ଏଣେ ତଦନ୍ତକାରୀ ଅଫିସର ତଥା ବୀରମହାରାଜପୁର ଥାନା ଆଇଆଇସି ହେମନ୍ତ ରାଓ ସୁବଳୟା ଥାନାକୁ ବଦଳି ହୋଇଯାଇ ସାରିଛନ୍ତି । ୨ୟ ଘଟଣା ନଭେମ୍ବର ୩୦ ତାରିଖରେ ଘଟିଥିଲା । ବୀରମହାରାଜପୁର ଥାନା ମଧ୍ୟରୁ ପ୍ରାୟ ୬/୭ କି.ମି. ଦୂର ଉଲୁଣ୍ଡା ବ୍ଲକ କଳାପଥର ପଞ୍ଚାୟତର ନନ୍ଦିଘୋଷପାଲି (ପଧାନପାଲି) ଗାଁର ଅନତିଦୂର ଏକ ବିଲ ମଧ୍ୟରୁ ଜଣେ ଅପରିଚିତା ମହିଳା (୩୫)ଙ୍କ ଶବ ମିଳିଥିଲା । ମହିଳାଙ୍କ ବେକରେ ଗଭୀର କ୍ଷତ ଚିହ୍ନ ଥିବାବେଳେ ପାଖରେ ଏକ ରକ୍ତାକ୍ତ ଛୁରୀ ପଡିଥିବାରୁ ଏହାକୁ ଏକ ଯୋଜନାବଦ୍ଧ ହତ୍ୟାକାଣ୍ଡ ବୋଲି ସନ୍ଦେହ କରାଯାଇଥିଲା । ମହିଳାଙ୍କ ବେଶଭୁଷାରୁ ସେ ବିବାହିତା ଅନୁମାନ କରାଯାଇଥିବା ବେଳେ ପୋଲିସ ମୃତଦେହ ନିକଟରେ ପଡିଥିବା ଭ୍ୟାନଟି ବ୍ୟାଗ, ୨/୩ ଖଣ୍ଡ ଶାଢ଼ୀ, ବ୍ଲାଉଜ୍ ଓ ଅନ୍ତଃବସ୍ତ୍ର ସହ ପ୍ରଶାଧନ ସାମଗ୍ରୀ ଜବତ କରିଥିଲା । ସମ୍ପକ୍ତ ଜମିର ମାଲିକ ଗୁପ୍ତେଶ୍ୱର ପ୍ରଧାନଙ୍କ ଏତଲା କ୍ରମେ ବୀରମହାରାଜପୁର ଥାନାରେ ଏ ନେଇ ୩୦୨ ଓ ୨୦୧ ଦଫାରେ ହତ୍ୟା ମାମଲା (ନଂ.୧୧୫/୧୭) ରୁଜୁ ହୋଇଛି । ଥାନାରେ ମହିଳା ସବ୍ଇନ୍ସପେକ୍ଟର କିରଟି ଚୌଧୁରୀ ଉକ୍ତ ରହସ୍ୟଜନକ କେସର ତଦନ୍ତ ଦାୟିତ୍ୱ ଗ୍ରହଣ କରିଛନ୍ତି । କିନ୍ତୁ ୧୭ ଦିନ ପରେ ବି ଘଟଣା ପଛରେ କିଛିବି ରହସ୍ୟ ଜଣାପଡି ନାହିଁ । ତେଣେ ମୃତ ମହିଳାଙ୍କ ପରିଚୟ ଜଣା ନ ପଡିବାରୁ ଶବ ବ୍ୟବଚ୍ଛେଦର ୭୨ ଘଣ୍ଟା ପରେ ସଂସ୍କାର କରି ଦିଆଯାଇଥିଲା । ପ୍ରଥମ ଘଟଣା ପଛରେ ଅନୈତିକ ପ୍ରେମ ସମ୍ପର୍କ ଥିବା ସାଧାରଣରେ ଚର୍ଚ୍ଚା ହେଉଥିବା ବେଳେ ଦ୍ୱିତୀୟ ଘଟଣାର ପ୍ରେମ ପ୍ରତାରଣାର କୁପରିଣତି ରହିଥିବା ସନ୍ଦେହ କରାଯାଉଛି । ତେବେ ପୋଲିସର ତଦନ୍ତ ବାଟବଣା ହୋଇଥିବାର ଅନୁମାନ କରାଯାଉଥିବାରୁ ଏହାର ପର୍ଦ୍ଦାଫାଶ ହେବା ନେଇ ସାଧାରଣରେ ସନ୍ଦେହ ପ୍ରକଟ କରାଯାଉଛି ।
